Kommissionens forordning (EF) nr. 1261/2001

af 27. juni 2001

om gennemførelsesbestemmelser til Rådets forordning (EF) nr. 1260/2001 for så vidt angår kontrakter om levering af sukkerroer og tillæg og fradrag gældende for sukkerroepriser

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), særlig artikel 5, stk. 3, og artikel 19, stk. 5, og

ud fra følgende betragtninger:

(1) Bilag III til forordning (EF) nr. 1260/2001, som fastsætter rammebestemmelser for kontrakter og brancheaftaler vedrørende køb af sukkerroer, definerer som kontraherende parter på den ene side sukkerroesælgeren og på den anden side sukkerfabrikanten. Sælgeren kan enten selv dyrke de roer, han sælger, eller købe dem af en roedyrker. I betragtning af kontraktens betydning for kvoteordningen kan kun en kontrakt indgået mellem sukkerfabrikanten og roedyrkeren anses som en leveringskontrakt i den i nævnte forordnings artikel 19, stk. 2, anførte betydning.

(2) Ifølge artikel 14, stk. 1, i forordning (EF) nr. 1260/2001 kan fabrikanten overføre en del af sin produktion til det følgende sukkerproduktionsår, således at den overførte mængde medregnes til dette produktionsårs produktion. For dette sukkerproduktionsår kan indgåelse af leveringskontrakter til minimumsprisen for sukkerroer som følge heraf kun foreskrives sukkerfabrikanten for den af hans basiskvote omfattede sukkermængde, som han endnu ikke har produceret. Forpligtelsen i nævnte forordnings artikel 19, stk. 2, bør derfor tilpasses ved overførelse.

(3) For at kvoteordningen kan fungere tilfredsstillende, bør de i artikel 19 i forordning (EF) nr. 1260/2001 nævnte begreber "før udsåningen" og "minimumspris" præciseres.

(4) Ifølge artikel 5, stk. 1, i forordning (EF) nr. 1260/2001 skal sukkerfabrikanterne ved køb af sukkerroer, der er bestemt til forarbejdning til sukker inden for maksimumskvoten, og som er egnede til forarbejdning til sukker, mindst betale en minimumspris, der reguleres med tillæg eller fradrag svarende til kvalitetsforskellene i forhold til standardkvaliteten.

(5) Sukkerroernes kvalitet og følgelig deres værdi afhænger navnlig af deres sukkerindhold.

(6) Det mest hensigtsmæssige middel til fastlæggelse af værdien af sukkerroer, hvis kvalitet er forskellig fra standardkvaliteten, er opstilling af en skala for tillæg og fradrag udtrykt i procent af minimumsprisen.

(7) I betragtning af de erfaringer, de berørte har fået igennem meget lang tid, bør de have mulighed for i kontrakterne eller brancheaftalerne at fastsætte en definition af sukkerroer, der er egnede til forarbejdning til sukker. Der kan fastsættes en fællesskabsskala for sukkerroer, der i hele Fællesskabet betragtes som egnede til forarbejdning til sukker. Der bør fastlægges supplerende fradrag i de tilfælde, hvor en sådan definition refererer til et sukkerindhold, der er lavere end det laveste i fællesskabsskalaen. Medlemsstaterne bør have mulighed for at fastsætte denne definition, hvis de kontraherende parter ikke aftaler en sådan.

(8) Som følge af bl.a. klimaforholdene afviger den industrielle værdi af sukkerroer produceret i Italien betydeligt fra den industrielle værdi af sukkerroer produceret i den nordlige del af Fællesskabet. Det er derfor berettiget at tage hensyn til denne forskel i sukkerroernes industrielle værdi.

(9) De i denne forordning fastsatte gennemførelsesbestemmelser erstatter bestemmelserne i Kommissionens forordning (EØF) nr. 246/68 af 29. februar 1968 om gennemførelsesbestemmelser vedrørende definition af visse enkeltheder i leveringskontrakter for sukkerroer(2), (EØF) nr. 2497/69 af 12. december 1969 om tillæg og afslag gældende for prisen på sukkerroer(3) og (EØF) nr. 2571/69 af 22. december 1969 om de i Italien anvendelige fradrag i sukkerroepriserne(4). Disse forordninger bør følgelig ophæves.

(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

Ved anvendelsen af artikel 19, stk. 2, i forordning (EF) nr. 1260/2001 forstås ved "leveringskontrakt" den kontrakt, der indgås mellem sukkerfabrikanten og sukkerroesælgeren om salg af de af ham dyrkede sukkerroer.

Artikel 2

Ved anvendelsen af artikel 19, stk. 2, i forordning (EF) nr. 1260/2001 bliver fabrikantens basiskvote, hvis fabrikanten i medfør af nævnte forordnings artikel 14 overfører en del af sin produktion til det følgende sukkerproduktionsår, for dette sukkerproduktionsår nedsat med den overførte mængde.

Artikel 3

Som indgået før udsåningen anses kun kontrakter, der er indgået før udsåningen og

- før 1. april i Italien og Grækenland

- før 1. maj i de øvrige medlemsstater.

Artikel 4

Den i artikel 19, stk. 2, i forordning (EF) nr. 1260/2001 nævnte minimumspris reguleres for hver roeleverance med de tillæg eller fradrag, der fastsættes efter nærværende forordnings artikel 5.

Artikel 5

1. For den i artikel 5, stk. 1, i forordning (EF) nr. 1260/2001 omhandlede minimumpris foretages pr. 0,1 % saccharoseindhold

a) en forhøjelse på mindst:

i) 0,9 % for indhold større end 16,0 % og mindre end eller lig med 18,0 %

ii) 0,7 % for indhold større end 18,0 % og mindre end eller lig med 19,0 %

iii) 0,5 % for indhold større end 19,0 % og mindre end eller lig med 20,0 %

b) en nedsættelse på højst:

i) 0,9 % for indhold mindre end 16,0 % og større end eller lig med 15,5 %

ii) 1,0 % for indhold mindre end 15,5 % og større end eller lig med 14,5 %.

For sukkerroer med et saccharoseindhold på over 20,0 % anvendes mindst minimumsprisen reguleret til 20,0 %.

2. Uanset stk. 1 multipliceres de i stk. 1, litra a) og b), omhandlede forhøjelses- og nedsættelsesprocenter i Italien med koefficienten 0,75.

Artikel 6

1. Kontrakter og brancheaftaler i henhold til artikel 6 i forordning (EF) nr. 1260/2001 kan i forhold til tillæggene og fradragene omhandlet i artikel 5 fastsætte:

a) supplerende tillæg for saccharoseindhold på over 20,0 %, og

b) supplerende fradrag for saccharoseindhold på under 14,5 %.

Disse kontrakter og aftaler kan for sukkerroer med et saccharoseindhold på under 14,5 % fastsætte en defintion af sukkerroer, der er egnede til forarbejdning til sukker, hvis der i disse kontrakter og aftaler fastsættes supplerende fradrag for saccharoseindhold på under 14,5 % og over eller lig med minimumssaccharoseindholdet fastsat i denne definition.

Indeholder kontrakterne og aftalerne ikke den i andet afsnit omhandlede definition, kan den pågældende medlemsstat fastsætte den. I så fald fastsætter den samtidig de i andet afsnit omhandlede supplerende fradrag.

2. Uanset stk. 1 nedsættes den i artikel 5, stk. l, i forordning (EF) nr. 1260/2001 omhandlede minimumspris i Italien med højst 0,75 % pr. 0,1 % saccharoseindhold for saccharoseindhold på under 14,5 %.

Artikel 7

Forordning (EØF) nr. 246/68, (EØF) nr. 2497/69 og (EØF) nr. 2571/69 ophæves.

Artikel 8

Denne forordning træder i kraft den 1. juli 2001.

Den anvendes fra produktionsåret 2001/02.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. juni 2001.

På Kommissionens vegne

Franz Fischler

Medlem af Kommissionen

(1) Se side 1 i denne Tidende.

(2) EFT L 53 af 1.3.1968, s. 37.

(3) EFT L 316 af 17.12.1969, s. 15.

(4) EFT L 321 af 23.12.1969, s. 30.